Mandag blev en rigtig god start for Aalborg-svømmeren Mie Ø. Nielsen og resten af det danske team ved EM i langbane i London. Det skriver Dansk Svømmeunion i en pressemeddelelse. I damernes 4x100 meter fri holdkap mandag morgen lykkedes det for det danske hold at svømme distancen i tiden 3.39,38. Holdet blev med denne tid nummer tre, og dermed sikrede de sig en bane i finalen.  Aalborgensiske Mie Ø. Nielsen svømmede sine 100 meter i tiden 54,47. Finalen blev svømmet mandag aften. Her blev tiden for et danske hold 3.39,57, hvilket gav Danmark en femteplads. Mie Ø. Nielsen, der afsluttede stafetten, svømmede i en væsentligt forbedret tid, nemlig 53,91. - Pigerne svømmer to gode holdkapper og lever flot op til forventningerne. De præsterer endvidere en tid, der sandsynliggør kvalifikation af en dansk 4x100 m fri holdkap til OL, hvor kravet er at være i Top 16 den 1. juni. Vi er den hurtigste nation næstefter de 12 nationer, som allerede har sikret sig kvotepladser til OL, og jeg har meget svært ved at se, at det ikke skulle lykkes for os, lyder det Lars Green Bach, sportschef i Dansk Svømmeunion. I 4x100 meter holdkap var det Holland, der svømmede sig til guld i tiden 3.33,80. Sølv til Italien i tiden 3.37,68 og endelig bronze til svømmerne fra Sverige i tiden 3.37,84. Til EM stiller i alt 660 svømmere fra 48 forskellige nationer op, og det er Europas absolut stærkeste svømmere, der springer i bassinet under mesterskaberne. EM på langbane finder sted i London Aquatics Centre. Det er samme arena, der husede svømmekonkurrencerne under OL i 2012.

Opsummering:
Mandag startede EM i Svømning i London, og Aalborgsvømmeren Mie Ø. Nielsen og resten af holdet fra Danmark svømmede sig til en femteplads i 4x100 meter fri.